Euroopan unionin virkamiestuomioistuin

Virkamiestuomioistuin oli vuosina 2005–2016 toiminut Euroopan unionin tuomioistuimen alainen erityistuomioistuin. Sen tehtävä oli ratkaista ensimmäisenä oikeusasteena unionin elinten henkilöstön riita-asioita, joihin kuuluvat sekä työsuhde- että sosiaaliturvaasiat. Sen tuomiovallan piiriin ei kuulunut kuitenkaan kansallisten virastojen henkilöstö.

Virkamiestuomioistuin käsitteli noin 150 tapausta vuodessa,  ja sen tuomioista pystyi valittamaan unionin yleinen tuomioistuimeen.

 Historia 
Mahdollisuus perustaa tiettyyn oikeudenalaan keskittyviä erityistuomioistuimia Euroopan unionin tuomioistuimen alaisuuteen luotiin vuonna 2003 voimaan tulleella Nizzan sopimuksella. Euroopan unionin neuvosto teki päätöksen virkamiestuomioistuimen perustamisesta seuraavana vuonna, ja se julistettiin avatuksi joulukuussa 2005. Ensimmäinen suullisen käsittelyn istunto pidettiin maalikuussa 2006.

2010-luvun alkupuolella unionin yleisen tuomioistuimen käsiteltäväksi tulleiden tapausten määrä alkoi nousta niin suureksi, että tuli tarpeen kasvattaa sen tuomarimäärää, joka oli siihen asti ollut yksi tuomari jokaista jäsenvaltiota kohden. Jäsenvaltiot eivät kuitenkaan päässeet sopuun siitä, mitkä jäsenvaltiot saisivat nämä lisätuomaripaikat, joten kompromissina virkamiestuomioistuimen tehtävät päätettiin siirtää takaisin unionin yleiselle tuomioistuimelle, jolloin sen tuomarimäärä voitiin kasvattaa kahteen tuomariin jäsenvaltiota kohden eikä jäsenvaltioiden tarvitsisi vuorotella tuomaripaikoista.

Virkamiestuomioistuin lakkautettiin virallisesti 1. syyskuuta 2016, ja samalla sillä vireillä olleet 139 asiaa siirrettiin unionin yleisen tuomioistuimen käsiteltäväksi.

 Toiminta 
Virkamiestuomioistuimeen kuului seitsemän tuomaria sekä tarvittaessa muutamia tilapäisiä tuomareita. Varsinaisen tuomarin kauden pituus oli kuusi vuotta, joka voitiin toistaa. Tuomarit nimitti Euroopan unionin neuvosto. Vapaa virka oli ensin julkisessa haussa, jonka jälkeen unionin tuomioistuimen nykyisistä ja entisistä jäsenistä sekä muista oikeusoppineista koostuva komitea antoi lausuntonsa neuvostolle. Virkamiestuomioistuimen tuomarit valitsivat joukostaan presidentin kolmen vuoden kaudelle, joka voitiin myös uusia. 

Virkamiestuomioistuin käsitteli tapauksensa yleensä kolmen tuomarin jaostoissa. Joissakin tapauksissa se toimi myös yhden ja viiden tuomarin jaostoissa tai vaikeissa tapauksissa myös kaikki tuomarit käsittävässä täysistunnossa.

 Tuomarit 
Virkamiestuomioistuimessa työskenteli sen olemassa olon aikana yhteensä 13 tuomaria. Tuomioistuimen presidentti oli vuosina 2005–2011 Paul J. Mahoney ja vuosina 2011–2016 Sean Van Raepenbusch. 
+Virkamiestuomioistuimen tuomarit 2005–2016NimiJäsenvaltioKausiIrena BorutaPuola2005–2013Stéphane GervasoniRanska2005–2011Heikki KanninenSuomi2005–2009Horstpeter KreppelSaksa2005–2016Paul J. MahoneyYhdistynyt kuningaskunta2005–2011Sean Van RaepenbuschBelgia2005–2016Haris TagarasKreikka2005–2011Maria Isabel Rofes i PujolEspanja2009–2016René BarentsAlankomaat2011–2016Kieran BradleyIrlanti2011–2016Ezio PerilloItalia2011–2016Jesper SvenningsenTanska2013–2016Alexander KornezovBulgaria2016João Sant’AnnaPortugali2016

 Lähteet 

Virkamiestuomioistuin 
Luokka:Työoikeus